section_heading: Boston Celtics
paragraph_text: Boston Celticsi su u novu sezonu krenuli prisjećajući se na onaj bolni prošlosezonski poraz od Orlanda u polufinalu doigravnja. Stoga su Celticsi u svoje redove doveli centra Rasheeda Wallacea kako bi popunili rupu u reketu slučajnim izostankom Kevina Garnetta. Osim Wallacea, od značajnijih pojačanja, Celticsima su se pridružili Michael Finley, Marquis Daniels i Nate Robinson, a Celticse su, od značajnijih igrača, napustili Stephon Marbury, Leon Powe i Eddie House. Iako se sastav, u usporedbi s onim iz 2008. kada su Celticsi bili prvaci, dosta izmijenio, "Velika trojka" ostala je na okupu, uz sve boljeg Rajona Ronda. Celticsi su u sezonu krenuli uvjerljivo, pobijedivši već u prvoj utakmici sezone, glavnog favorita za naslov, Cleveland Cavalierse. Međutim, sredinom sezone Celticsi upadaju u malu krizu, ali ipak ostvaruju solidan omjer 50-32 i zauzimaju četvrto mjesto na Istoku. U prvom krugu susreli su se s Miami Heatom. U prve dvije utakmice Celticsi su potvrdili nadmoć i osigurali vodstvo u seriji od 2-0. U trećoj utakmici Celticsi su se suočili sa sjajnom obranom Miamija te se odluka o pobjedniku donosila u zadnjim trenutcima utakmice. Nekoliko sekundi prije kraja, Celticsi su imali napad za pobjedu. Loptu je u svoje ruke uzeo Paul Pierce i s vrha reketa, sa zvukom sirene, pogodio koš za pobjedu i povećanje vodstva na 3-0. U četvrtoj utakmici, vođa Miamija, Dwyane Wade, zabljesnuo je i s 46 postignutih poena svojoj momčadi donio tračak nade za prolaskom u drugi krug. U petoj utakmici, Ray Allen je postigao 24 poena i tako Celticsima donio pobjedu i prolazak u drugi krug doigravanja. U drugom krugu doigravanja, Celticsi su se susreli s vodećom momčadi lige Cleveland Cavaliersima, predvođenom najkorisnijim igračem lige LeBronom Jamesom. Serija nije dobro krenula za Celticse jer su već u prvom susretu izgubili i tako propustili povesti u seriji. U drugoj utakmici, Celticsi su dominirali cijelim susretom, a Rajon Rondo, s 19 asistencija, i Ray Allen, s 24 poena, bili su najzaslužniji igrači za tu pobjedu. Treću utakmicu, LeBron James je otvorio na najbolji mogući način. Već u prvoj četvrtini, LeBron je ubacio 21 od ukupno 38 poena te je tako svojoj momčadi, vrlo rano, donio prednost. Do kraja susreta, Cavaliersi su tu prednost povećavali i tako su s 29 poena prednosti nanijeli Celticsima jedan od najgorih poraza u doigravanju. Već u idućoj utakmici, Celticsi su se uzdignuli i nanijeli poraz Cavaliersima rezultatom 97:87. Igrač tog susreta bio je Rajon Rondo koji je, postigavši 29 poena, 18 skokova i 13 asistencija, ostvario triple-double učinak. U petoj i šestoj utakmici serije, Cavaliersi kao da nisu imali odgovor na snažnu obranu Celticsa, što je i dovelo do dva uzastopna poraza i vrlo ranog ispadanja iz doigravanja. Celticsi su u finalu Istoka igrali s Orlando Magicima. Glavni cilj svih igrača Celticsa bila je osveta za prošlogodišnje ispadanje iz doigravanja. Tako je i krenulo, čak trima uzastopnim pobjedama Celticsa i laganim pripremanjem za NBA finale. Međutim, momčad Orlanda nije se predavala te je pobijedila u iduće dvije utakmice. Serija je bila pri rezultatu 3-2. Celticsi si nisu smjeli priuštiti igranje sedme utakmice te su već od samog početka šeste utakmice krenuli silovito te su na kraju i odnijeli pobjedu i ostvarili ulazak u finale.